 Niji bèlata oke ihe mberede okporo ụzọ, gọọmenti okpuru ọchịchị Nnewi South, nke steeti Anambra azọpụla ụkwụ dike ijikọ aka ọnụ, ya na ndị òtù ọrụ ala anyị na-ahụ maka ije awele na nchekwa okporo ụzọ, bụ ụlọ ọrụ Federal Road Safety Corps.  Nke a bụ nke e mere ka a mara site nọnụ onyeisi oche ọchịchị nchere ogè nokpuru ọchịchị ahụ, bụ maazị Chieloka Okoye, oge ndị òtù ọrụ ahụ gara kpọtụrụ ya nụlọ ọrụ ya dị nỤkpọr, bụ isi obodo okpuru ọchịchị Nnewi South.Nokwu ya na ya bụ ọgbakọ, maazị Okoye mere ka a mara oke mkpà ọ dị ịhụ na e na-enwe njem siriri wèrèrè nokporo ụzọ dịgasị iche iche, ya ezi nchekwa nke ndị na-agba nokporo ụzọ na ndị ha bù n eme njèm, bụ nke o kwuru na a pụrụ ime ka ọ dị ìrè site ninye ndị na-akwọ ụgbọala ezi nkuzi na ọzụzụ. Ọ kpọkuzịrị ndị òtù ọrụ ahụ ka a gaa nihu ịbagide na njem ịkọwaara na ịkụziri ndị na-ànyà ihe ọnyịnya ihe ha kwesiri ịma, iji wee belata ihe mberede okporo ụzọ na ihe ndị ọzọ yiri ya, ma kwekwazie nkwà inye ha nkwàdo nozuzu òkè nimezùpùta nke ahụ.Na nzaghachi, onye duru ndị òtù ahụ wee bịa ya bụ njèm, bụ oriakụ Christy Ọbasị kelere maazị Okoye maka nnabata ya nakwa ezi atụmatụ ahụ, ọbụnadị dịka o kwere nkwà ịga nihu nijikọ aka ọnụ, ya na okpuru ọchịchị ahụ, iji hụ na ya bụ ezi ebumnobi bụ nke pụtara ihè ma mịtakwa mkpụrụ a tụrụ anya. O jikwazịrị ohere ahụ kpọkuo ma dụọ ndị na-akwọ ụgbọala na ihe ọnyịnya ndị ọzọ, ka ha zèéré ịgba oke ọsọ, ibū oke ibū, ịñụ mmanya na-aba nanya tupu ha akwọba ụgbọala nakwa ihe ndị ọzọ dị iche iche na-ewèta ọka nọnụ ọgụgụ ihe mberede okporo ụzọ nakwa ọnwụ ike na-esòchi ya azụ. 